《西桥》
明代·霍与瑕

秋日凉，葛衣裳，招群命侣踏歌行。一路榕阴过野塘，双双白鹭水中央。

美人遥隔蒹葭苍，欲往从之江水长。望望西川宛有梁，惠风吹暖未成霜。

砥柱镇涛狂，清流渡不妨，既觏君子乐无央。芙蓉被服良，芝兰笑语香，同心合意美具张。

携手登歌绿野堂，炙脯烹鲜浥酒浆。鸣琴鼓瑟杂羽商，长篴短箫声皇皇。

踏歌歌有节，好乐乐无荒，南山一曲邦家光。邦家光，寿无疆，回首西江归有梁。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。